
PÉLDATÁR

Cél
· Segítsen a tárcáknak eldönteni, hogy egy-egy előirányzat vagy program melyik környezeti cél/okhoz kapcsolódik.
· Egységes szemléletet teremtsen a zöld címkézéshez az egész közigazgatásban.
· Csökkentse a félreértéseket és a „greenwashing” kockázatát.

A zöld költségvetés célja, uniós háttere (EU Taxonómia)

A zöld költségvetés célja, hogy bemutassa a környezet- és klímavédelemhez kapcsolódó költségvetési kiadásokat, és ezen alapulva hosszú távon tervezhetővé tegye a szakpolitikai célok megvalósítását.

Az Európai Unió Taxonómia rendelete (2020/852 rendelet) meghatározza, hogy mely gazdasági tevékenységek tekinthetők környezetvédelmi szempontból fenntarthatónak, az EU tagállamai ezt az iránymutatást széles körben alkalmazzák a zöld költségvetésük kialakításakor. (A lentebb található 6 környezeti célkitűzés is innen ered.)

Mi az a tagging és miért fontos?

A tagging a költségvetési tételek környezeti relevanciájának jelölését jelenti. Lényege: minden kiadás „címkézése” annak alapján, hogy mennyire járul hozzá a környezetvédelmi célokhoz.
Minden zöld költségvetési tétel az alábbi kategóriák valamelyikébe kerül:
Sötétzöld - nagyon kedvező: jelentősen hozzájárul legalább egy környezeti célhoz, az előirányzat legalább 80%-ban tartalmaz zöld tételt.
Világoszöld - kedvező: hozzájárul legalább egy környezeti célhoz, az előirányzat legalább 30-80%-ban tartalmaz zöld tételt.
[bookmark: _Hlk215573759]Fehér („zöld pöttyel”) - korlátozottan zöld: nagy, összetett előirányzatok esetében alkalmazandó. Az előirányzat 0-30% arányban tartalmaz zöld elemeket, amelyek legalább 100 millió forint értékűek, és „zöld pöttyként” összegszerűségük vagy szakpolitikai jelentőségük miatt külön említést érdemelnek.

Hat környezeti cél mentén történő értékelés

🌍 Éghajlatváltozás mérséklése - a kibocsátások csökkentése és a karbonsemleges beruházások támogatása

☔ Éghajlati alkalmazkodás - igazodás a megváltozott éghajlati viszonyokhoz, éghajlati kockázatok csökkentése, ellenálló infrastruktúra

💧 Vizek fenntartható használata és védelme - vízkészletek védelme, vízminőség javítása

🌱 Biodiverzitás és ökoszisztémák megőrzése, helyreállítása - természetes élőhelyek megőrzése, fajgazdagság fenntartása

🏭 Szennyezés megelőzése és csökkentése - levegő-, talaj-, víz- és zajszennyezés mérséklése

♻️ Körforgásos gazdaságra való átállás - erőforrások hatékony felhasználása, újrahasznosítás
A 6 környezeti célkitűzés szerinti bontás
Az EU Taxonómia rendelet 10-15. cikkei részletesen bemutatják, hogy mely gazdasági tevékenységek tartoznak a hat környezeti célkitűzés alá. Az alábbiakban - a teljesség igénye nélkül - ezeknek a kategóriáknak egy rövid összefoglalása olvasható.

A rendelet az alábbi linken érhető el: https://eur-lex.europa.eu/legal-content/HU/TXT/HTML/?uri=CELEX:32020R0852

🌍 Éghajlatváltozás mérséklése (mitigáció): a klímaváltozás ütemének lassítását jelenti. 

➡️ Mit jelent ez a gyakorlatban?
· Alacsony szén-dioxid-kibocsátású energiaforrások használata / a fosszilis energiahordozók kitermelésének és felhasználásának csökkentése
· Energiahatékonysági beruházások
· Fenntartható közlekedési rendszerek kiépítése

➡️ Milyen típusú tevékenységek járulnak hozzá?
· Megújuló energiatermelés 
· Épületfelújítás energiahatékonyság javítására
· Elektromos vagy közösségi közlekedési projektek
· Elnyelésben szerepet játszó megoldások (szénmegkötés, természetes területek megóvása: erdők és vizes élőhelyek védelme, talaj szénmegkötésének növelése)

➡️ Jellemző kormányzati területek
· Energia, közlekedés, épületfelújítás, iparpolitika

➡️ Példa
· Épületek energetikai korszerűsítése: 
· nyílászáró cseréje,
· szigetelés,
· megújuló energiaforrások (pl. napelem) telepítése,
· fűtés korszerűsítése.
· Zöld / alacsony-karbon közlekedés:
· elektromos járművek, 
· vasút, 
· közösségi közlekedés,
· kerékpárutak, gyalogos infrastruktúra támogatása.
· Szénmegkötés:
· szén-dioxid megfogása ipari folyamatokból és föld alatti tárolása - CCS (Carbon Capture and Storage);
· szén-dioxid megfogása és újrahasznosítása ipari alapanyagként, például építőanyagokban - CCU (Carbon Capture and Utilization).
· 

☔ Éghajlati alkalmazkodás (adaptáció): az éghajlatváltozás már bekövetkező vagy elkerülhetetlen hatásaihoz való felkészülést és ellenálló képesség növelését jelenti. 

➡️ Mit jelent ez a gyakorlatban?
· Legyünk képesek alkalmazkodni a szélsőséges időjárási jelenségekhez: vízhiányhoz, hőhullámokhoz, árvizekhez és egyéb klímaváltozási következményekhez
· Az infrastruktúra (pl. közlekedés, vízgazdálkodás, épületek) ellenállóbbá tétele
· A természeti erőforrások, ökoszisztémák és mezőgazdasági rendszerek védelme
· A lakosság és a közintézmények felkészítése a klímaváltozás hatásaira

➡️ Milyen típusú tevékenységek járulnak hozzá?
· Árvízvédelmi és vízgazdálkodási fejlesztések
· Települési hősziget-hatás csökkentése
· Klímaadaptált mezőgazdasági és erdőgazdálkodási gyakorlatok
· Egészségügyi, szociális és katasztrófavédelmi rendszerek felkészítése a klímaváltozás okozta kockázatokra

➡️ Jellemző kormányzati területek
· Környezetvédelem, vízügy, mezőgazdaság, egészségügy, belügy (katasztrófavédelem), területfejlesztés

➡️ Példa
· Árvízvédelem és vízmegtartás:
· gátak, víztározók és természetes árterek fejlesztése;
· zöldinfrastruktúra és esővíz-visszatartó rendszerek kialakítása.
· Városi alkalmazkodás:
· fák telepítése, parkok és zöldtetők létesítése a hőhullámok hatásainak mérséklésére;
· ivóvízhálózat és csapadékvíz-elvezetés korszerűsítése a szélsőséges csapadékok miatt.
· Mezőgazdasági adaptáció:
· aszálytűrő növényfajták alkalmazása,
· vízmegtakarító öntözéstechnológiák bevezetése.
· Egészségügyi felkészülés:
· korai riasztási rendszerek hőhullámokra,
· közegészségügyi programok a klímaváltozáshoz köthető betegségek megelőzésére.
· Kutatás, monitoring és korai figyelmeztetés
· klímaváltozással kapcsolatos kutatások finanszírozása,
· meteorológiai és hidrológiai előrejelző rendszerek üzemeltetése,
· környezeti nevelési és szemléletformáló programok.





💧 Vizek fenntartható használata és védelme: a vízkészletek megóvása és fenntartható kezelése, valamint a vízminőség javítása, hogy a vizek hosszú távon rendelkezésre álljanak az emberi és ökológiai szükségletek számára.

➡️ Mit jelent ez a gyakorlatban?
· A felszíni és felszín alatti vizek védelme a szennyezéssel szemben
· Természeti élőhelyek vízháztartásának fenntartása
· Lakosság és intézmények felkészítése a vízkockázatokra

➡️ Milyen típusú tevékenységek járulnak hozzá?
· Vízminőség javítása és szennyezés csökkentése (szennyvíztisztítás, ipari és mezőgazdasági kibocsátások kezelése)
· Vízfelhasználás hatékonyságának növelése (öntözési rendszerek, ipari víz újrahasznosítás)
· Természetes vizes élőhelyek helyreállítása és védelme (tavak, folyók, mocsarak)

➡️ Jellemző kormányzati területek
· Környezetvédelem, vízügy, mezőgazdaság, területfejlesztés

➡️ Példa
· Vízszennyezés csökkentése:
· települési szennyvíztisztítás, szennyvíziszap energetikai hasznosítása;
· vízminőség-monitoring és vízgyűjtő-gazdálkodási rendszerek kiépítése;
· vízügyi hatóságok vízminőséggel kapcsolatos feladatai.
· Vízfelhasználás hatékonyságának növelése:
· öntözési rendszerek korszerűsítése (csepegtető rendszer, időjárásalapú vízigény tervezés);
· települési vízgazdálkodás keretében ívóvízhálózat szivárgáscsökkentése, esővízgyűjtés kiépítése, fenntartható csatornázási rendszerek;
· vízmegtakarító és szivárgás-ellenőrző technológiák ösztönzése;
· kutatás-fejlesztés a fenntartható vízhasználat és természetalapú vízgazdálkodás területén.
· Természetes élőhelyek védelme
· tavak, folyók mocsarak természetes vízjárásának helyreállítása.






🌱 Biodiverzitás és ökoszisztémák megőrzése, helyreállítása: bármilyen eredetű élőlények közötti változatosság; magában foglalja a fajokon belüli, a fajok közötti sokféleséget és maguknak az ökológiai rendszereknek a sokféleségét.

➡️ Mit jelent ez a gyakorlatban?
· A természetes élőhelyek, fajok és tájak védelme, helyreállítása és összekapcsolása
· A természetes ökoszisztémák – mint a vizes élőhelyek, erdők és gyepterületek – helyreállítása és fenntartható használata

➡️ Milyen típusú tevékenységek járulnak hozzá?
· Védett természeti területek fenntartása és bővítése
· Invazív, idegenhonos fajok visszaszorítása
· Erdősítés és természetes erdőfelújítás őshonos fafajokkal

➡️ Jellemző kormányzati területek
· Környezetvédelem, természetvédelem, erdőgazdálkodás, mezőgazdaság

➡️ Példa
· Élőhely-helyreállítás és természetes területek védelme:
· védett területek fenntartása és bővítése (nemzeti parkok, természetvédelmi területek;
· lápok, mocsarak, tavak és erdőszegélyek helyreállítása;
· tájrehabilitáció elhagyott ipari vagy bányaterületeken; 
· természetvédelmi hatóságok, parkok finanszírozása;
· kutatás-fejlesztés természetes élőhelyek és fajok megőrzésére.
· Invazív fajok elleni fellépés:
· idegenhonos növény- és állatfajok visszaszorítása,	
· őshonos fajok visszatelepítése a természetes élőhelyekre.





🏭 Szennyezés megelőzése és csökkentése: cél a levegő-, a talaj-, a víz- és a zajszennyezés csökkentése, valamint a veszélyes anyagok biztonságos kezelése, ami javítja az emberi egészséget és az ökoszisztémák állapotát.

➡️ Mit jelent ez a gyakorlatban?
· Ipari, mezőgazdasági és közlekedési kibocsátások csökkentése
· Szennyező anyagok és hulladékok kezelésének javítása
· A vegyi anyagok biztonságos kezelése és helyettesítése kevésbé veszélyes alternatívákkal
· Környezetbarát életmód és fogyasztás ösztönzése

➡️ Milyen típusú tevékenységek járulnak hozzá?
· Levegő-, víz- és talajminőség javítása, zajszennyezés megelőzése
· Vegyi anyagok, (veszélyes) hulladékok biztonságos kezelése
· Talaj- és vízszennyezéssel érintett területek kármentesítése
· Környezeti szemléletformálás, oktatás, tájékoztatás, kutatás-fejlesztés

➡️ Jellemző kormányzati területek
· Környezetvédelem, iparpolitika, mezőgazdaság, energiaügy, közlekedés, egészségügy

➡️ Példa
· Levegő-, víz- és talajminőség javítása, zajszennyezés csökkentése:
· zajvédő fal;
· levegőminőség-monitoring hálózat fejlesztése;
· ipari kibocsátások kezelése, veszélyes anyagok szűrése, újrahasznosítása;
· mezőgazdasági szennyezés csökkentése (nitrátterhelés csökkentése);
· környezetvédelmi hatóságok és laborok fejlesztése.
· Hulladék- és vegyianyag kezelése:
· (veszélyes) hulladékok biztonságos gyűjtése és ártalmatlanítása,
· illegális hulladéklerakás felszámolása.
· Kármentesítés és helyreállítás:
· szennyezett ipari területek (barnamezős zónák) megtisztítása.





♻️ Körforgásos gazdaságra való átállás – cél az erőforrások hatékony felhasználása, a hulladék minimalizálása és az anyagok újrahasznosítása.

➡️ Mit jelent ez a gyakorlatban?
· Anyag- és energiahatékonyság növelése
· Hulladékok csökkentése, újrafelhasználása és újrahasznosítása
· Termékek és csomagolások tervezése az élettartam maximalizálása érdekében

➡️ Milyen típusú tevékenységek járulnak hozzá?
· Újrahasznosítási infrastruktúra fejlesztése (pl. szelektív hulladékgyűjtés, újrahasznosító üzemek)
· Hulladék minimalizálása
· Anyagáramlások nyomon követése és optimalizálása

➡️ Jellemző kormányzati területek
· Környezetvédelem, hulladékgazdálkodás, kutatás-fejlesztés

➡️ Példa
· Újrahasznosítás és hulladékcsökkentés:
· szelektív hulladékgyűjtési rendszerek fejlesztése, hulladékudvarok fenntartása;
· élelmiszerhulladék csökkentése.
· Anyagáramlások nyomon követése és optimalizálása
· kutatás-fejlesztési (K+F) programok finanszírozása az anyaghatékony technológiákban;
· tudatformálás, oktatás.

